Man doodgesteek en langs pad gegooi | Netwerk24
Deur Simon Sonnekus 24 Desember 2017 18:43
Die polisie in Levubu in Limpopo het 'n "massiewe" soektog begin nadat 'n man se lyk Saterdagaand langs die pad gevind is.
Luidens 'n polisieverklaring is die middeljarige man met sy hande en voete vasgemaak by die Tshitwani-plaas naby Thohoyandou gevind. Hy het talle meswonde gehad.
Volgens lt.kol. Moatshe Ngoepe is die polisie nie seker wat die motief agter die moord is nie, maar hulle ondersoek wel boendoegeweld.
"Dit blyk asof hy dalk 'n misdaad gepleeg het en toe getakel is. Dit lyk ook asof sy lyk uit 'n bewegende voertuig gegooi is. Ons vermoed hy is elders dood en langs die pad gelos," sê Ngoepe.
Die polisie doen ook 'n beroep op die publiek om die man te help identifiseer en vra mense wat kennis dra van die geval om na vore te kom.
"Die man het 'n ligte vel, 'n gemiddelde bou en kort hare. Hy het 'n bruin T-hemp aangehad met 'n swart kortbroek en geen skoene nie," sê Ngoepe.